13 Bakeresete ba lekgolo la ntlha la dingwaga ba ne ba tshwanetse go nna ba gopotse gore dinako di potlakile. Ba ne ba tshwanetse go tsaya kgato ka potlako ba tshabela kwa Jerusalema fa ba bona motse oo o “dikologilwe ke masole a a thibeletseng.” (Luke 21:20, 21) Seo se diragetse ka ngwaga wa 66 C.E. Ela tlhoko kafa Jesu a ileng a gatelela ka teng gore Bakeresete nako eo ba ne ba tlhoka go gopola gore dinako di potlakile: “A monna yo o kwa godimo ga ntlo a se ka a fologa a ya go ntsha dithoto mo ntlong ya gagwe; mme a monna yo o kwa tshimong a se ka a boela kwa ntlong a ya go tsaya seaparo sa gagwe sa kafa ntle.” (Mathaio 24:17, 18) E re ka hisitori e bontsha gore Jerusalema e ile ya tswelela pele e le teng ka dingwaga tse dingwe gape tse nnè, ke ka ntlha yang fa Bakeresete ba ne ba tshwanetse go latela mafoko a ga Jesu ka potlako jaana ka 66 C.E.?